Ovras electricas dal Mesauc SA desistan da las concessiuns da Curciusa

Las ovras electricas dal Mesauc (OEM) desistan da las concessiuns per l'ovra d'accumulaziun stagiunala Curciusa. La regenza deplorescha la decisiun da las OEM: suenter blers onns da stenta perdan las vischnancas da concessiun, l'entira regiun ed il chantun in project impurtant dal punct da vista da l'economia d'energia e da l'economia publica.

La procedura d'approvaziun per il project da concessiun Curciusa da las OEM è pendenta dapi 1986. Suenter che la regenza grischuna ha approvà il project per l'emprima giada l'onn 1990 suenter scleriments fitg chars, han differentas organisaziuns da protecziun da l'ambient fatg recurs al tribunal federal. Quel ha rinvià il cas a l'autoritad chantunala per ina nova giudicaziun parziala a basa da la nova legislaziun restrictiva davart la protecziun da las auas.

Er la segunda procedura d'approvaziun da la regenza da 1995 è vegnida contestada da las organisaziuns da protecziun da l'ambient tar il tribunal federal. Puspè hai dà ina procedura fich chara cun correspundenza voluminusa ed argumentaziuns sco era ina inspecziun oculara il november 1997. Dapi lura èsi stà quiet en connex cun questa procedura avant il tribunal federal.

Sco consequenza dals custs creschents dal project e da la malsegirtad augmentada davart ils svilups futurs sin il martgà d'electricitad liberalisà da l'avegnir è la situaziun economica sa midada drasticamain era per il project da Curciusa. Ils custs da producziun sproporziunadamain auts d'actualmain ca. 18 raps per ura kilowat ed il svilup futur malsegir dals pretschs d'electricitad han chaschunà che las OEM desistan definitivamain dal project.

La regenza ha chapientscha per il fatg che las OEM, sin fundament da las novas cundiziuns da basa,

taxeschan oz differentamain las ristgas colliadas cun ina realisaziun da quest project. Ins sto constatar che la petenta ha en mintga cas il dretg da desister da tut temp da las concessiuns dumandadas.

Ord il punct da vista da la regenza èsi da deplorar che questa renunzia è vegnida declerada avant ch'il tribunal federal è s'exprimì en chaussa. Uschia restan numerusas dumondas senza resposta che fissan stadas d'impurtanza decisiva per la realisaziun futura d'ovras idraulicas, e quai betg sulettamain per las vischnancas, la regiun u il chantun, mabain era per l'economia d'electricitad da l'entira Svizra (applicaziun da las disposiziuns davart l'aua restanta tenor la lescha davart la protecziun da las auas, impurtanza da la bilantscha positiva d'energia, limitaziun da differents geners d'inventaris euv.).

Fitg deplorabla è la renunzia a quest project - ord vista da la regenza ecologicamain cumpatibel - surtut dal punct da vista da l'economia d'energia e da l'economia publica. Quest project avess pussibilità la producziun d'energia d'auta qualitad per il consum maximal oravant tut durant l'enviern. El avess er chaschunà investiziuns considerablas en ina regiun cun economia flaivla per la durada da blers onns. Las entradas che la communitad avess pudì spetgar avessan er cuntanschì imports considerabels (prestaziuns unicas per las vischnancas ed il chantun mintgamai 1.8 milliuns francs; prestaziuns annualas per las vischnancas 1.7 milliuns francs e per il chantun 1.3 milliuns francs.

Ils retards da blers onns tras las differentas pussaivladads da recurs e la lunga durada da procedura han mussà puspè ina giada cleramain quant cumplitgadas ch'i sun surtut er las proceduras sin il sectur da l'utilisaziun da las auas e quant temp ch'ellas pretendan.

Gremi: regenza

Funtauna: rg chanzlia chantunala dal Grischun

Data: 12.05.1999